Man poog vergeefs om sterwende vrou wakker te houJill en Otto Masterson. Foto: Facebook. Jill Penelope Masterton was nie bang om vir hulpelose diere op te staan nie, en was ook bang nie vir haar moordenaars nie. Só het Jill se seun, Kai, gesê nadat sy ma Donderdagaand deur ŉ groep mans tydens ŉ huisroof vermoor is. Maroela Media het vroeër berig dat Masterton (62), ŉ diereregte-aktivis van Kromdraai buite Krugersdorp, vermoor is terwyl sy skynbaar probeer het om haar honde te beskerm. Jill en haar man, Otto, is dié noodlottige aand deur ŉ groep gewapende mans in hul huis op die Letamo-wildsplaas en –landgoed aangeval. Die egpaar woon al tien jaar lank op die landgoed, en was in dié tydperk net een keer die slagoffers van ŉ diefstal. “Hulle het my ouers eers saam aangehou, maar later van mekaar geskei,” het Kai gesê. “Hulle het my pa in die sitkamer aangehou terwyl hulle my ma deur die huis geneem het sodat sy vir hulle kon wys waar die kluis en ander waardevolle items is.” Kai het gesê die presies gebeure rondom die moord op sy ma is steeds nie duidelik nie “Die mans het vir een of ander rede baie aggressief geword en my ouers kon glad nie met hulle redeneer nie. My pa het gesê hulle kan enigiets vat wat hulle wil, waarna hulle hom aangerand het.” Die aanvallers het Jill oor haar kop geslaan en met ŉ skerp voorwerp gesteek. “Die mans het ná die aanval my ouers met hulle gesigte na mekaar toe vasgebind. My pa het my ma se laaste oomblikke saam met haar spandeer deur met haar te praat om te keer dat sy aan die slaap raak.” Otto kon daarin slaag om homself los te wikkel en hulp te ontbied. Paramedici was kort daarna op die toneel en het tevergeefs probeer om Jill te red. Sy is op die toneel dood verklaar. Kai het gesê sy pa het ŉ paar snywonde en kneusplekke opgedoen. “Hy is erg getraumatiseerd en mis my ma baie. My ma was ŉ supermens wat geen perke gehad het nie. Sy was die mees ongelooflike persoon wat ek ooit geken het. As ŉ mens haar ontmoet het, selfs net vir ŉ minuut, sou sy ŉ indruk gemaak het. Sy was nie bang vir die mans wat haar vermoor het nie. Sy het nie vreesbevange vir hulle weggekruip nie. Sy was vir niks bang nie.” Jill het haar lewe daaraan gewei om na diere om te sien. Sy was veral ŉ kampvegter in die stryd teen die geblikte jag van leeus en renosterstropery. Sy het ook gereeld as vrywilliger by verskeie dierebeskermingsorganisasies uitgehelp. Kapt. Appel Ernst, polisiewoordvoerder, het Vrydag aan Maroela Media bevestig dat vyf gewapende mans in verband met die voorval gesoek word. Die Krugersdorp-polisie ondersoek ŉ saak van moord en huisbraak. Die gesin hou Sondag ŉ private diens om haar lewe te vier en te gedenk.